
PUČKA PREDAVANJA 

IZDAJE 

HRVATSKO DRUŠTVO ZA PUČKO PROSVJETU, 

SVESKA 1. 


0 praznovjerju 


ZAGREB 1908. 


Predavao 

u mnogim mjestima sušačkoga kotara: 

Prof. dr. FERDO MARTINOVIĆ. 



m 


v: 


.. m 




i 

tik i- < 4' \ . '1 





Pripomenak. 


Da se pojedina uspjela pučka predavanja, što više 
prošire u narodu — odlučilo je društvo ista izdati u 
ovakim knjižicama. 

Umoljavaju se svi članovi društva i prijatelji pučke 
prosvjete, da šire ove knjižice, što više mogu, a oni koji 
mogu da prirede širim slojevima, što više praktičnih 
potrebnih pučkih predavanja, osobito iz zdravstva, 
gospodarstva i prava. 

ZAGREB, mjeseca siječnja 1908. 


,'Hrv. društvo za pučku prosvjetu / 1 


O praznovjerju. 

Dragi seljani! 

Prije nego počnem govoriti o praznovjerju, 
pričat ću vam dvije priče: 

„Neki bogati grof i grofica pozvali k sebi 
goste. Kad su gosti najveseliji bili, dođe k njima 
jedan strani gospodin, koji se odmah počne 
s drugima zabavljati i napokon zamoli od gro- 
fice, koja je bila baš na prozoru, njezin skupo- 
cjeni prsten. Grofica skine prsten s prsta i dade 
ga gostu. Gost ga stane pregledavati i kao neho- 
tice spusti ga na ulicu. Grofica na to krikne, gosti 
se uznemire i odmah bude poslan jedan sluga 
po prsten. Kad se sluga nije dugo vremena 

vratio, pošalju za njim sluškinju. Još veće čudo 
nastade, kad se ni sluškinja nije vratila. Svi 
gosti napanu onoga, koji je prsten ispustio, no 
on im mirno reče, neka se strpe i u taj čas 
otvori gajbu, u kojoj je bio zatvoren kanarinac. 
Kanarinac' veselo odleti kroz prozor a gro- 
fica od silnog jada padne u nesvijest. Gosti se 
svi okose na ovog stranca, koji je ne samo 
prsten ispustio nego i kanarinca iz gajbe. No 
usred najveće buke otvore se vrata sama od 
sebe, a u sobu uleti, kanarinac: u kljunu mu 
prsten, pod lijevim krilom sluga, a pod desnim 
sluškinja." 

Kako vidite, dragi seljani, to je nemoguće, 
no prije nego počnem govoriti, kako je došlo 
do ovakih priča, pripovijedat ću vam još jednu, 
koja je isto tako na oko čudnovata, ali se za 
čas dade rastumačiti: 

,,U Carigrad, gdje vlada turski sultan, dođe 

neki čarobnik, koji je znao činiti svake ruke 
čudesa. U predvečerje se prošeće sultan s 
njim do mora. Kako su bili u razgovoru, zamoli 
čarobnik sultana, da vidi njegov sat, koji je bio 
vrlo skupocjen. Kada su bili blizu mora, čarobnik 
pregleda sat, zavitla, njim i baci ga daleko u 
more. Sultan plane i počne grditi čarobnika, a 
ovaj mu mu reče, neka se trpi, da će naskoro 
dobiti svoj sat. U taj mah skoči u najbliži 
čamac, zavesla i došavši podalje u more baci 
povraz i za čas, dva već se na povrazu koprcala 
velika riba. Čarobnik metne ribu u čamac, za- 
vesla prema kraju i dade je sultanu na dar. 
Kad je kuhar ribu rasporio, nađe u njezinoj 
utrobi zlatni sat. 

Sultan se tome vrlo začudio i stane ispi- 
tivati čarobnika, kako je to učinio. Ovaj mu za 
skupe novce izdade tajnu. On je najmio ronca, 
koji je već imao kod sebe uhvaćenu ribu. Kad 

je sat u more pao, on ga je uhvatio i u riblje 
ždrijelo ukljukao, pa ribu na udicu objesio. Onaj 
(čarobnik) je ribu izvukao i caru na dar dao.“ 

Ona prva pripovijest pokazuje nam, kako 
mi možemo nešto izmisliti, a ova druga, kako 
nam se nešto može činiti čudnovatim, a u 
istinu nije. 

Dragi seljani, mi smo sada evo svi skupa 
u školi, tamo stoji peć, ondje ploča, ovdje stojim 
u klupama, vi sjedite, ja govorim, vi slušate. 
Tamo je prozor, kroz koji proviruju djeca, a iza 
njih se zeleni trsje, s koga već opada lišće. 
Kroz drugi prozor eno vidite visoko golo brdo, 
na kojem se ovdje ondje malo zazelenilo, a 
pod brdom eno groblje. Mirno stoji na njemu 
veliki križ i kapelica; pusto je, samo dvije tri 
žene eno hodaju po njemu, da se isplaču na 
grobu svojih milih. Pogledajte, na lijevo od brda 
pukao prostor među dvije gore, a pred nama 


se talasa naše milo hrvatsko more, vidi se eno, 
gdje iz daljine plovi parobrod. To je evo 
svijet zbilje, tako ga promatramo, tako o 
njemu obično mislimo. 

Ali sa svijetom zbilje usko je skopčan i 

svijet pričinjanja. 

Gledajte samo onaj parobrod; što se više 
bude približavao luci, sve će nam se veći i 
veći činiti, kao da raste, a u istinu je on uvijek 
jednako velik. Gledajte naše more, kako nam 
se dan na dan drukčijim pričinja, nekad mutno, 
uzburkano kao neka strahovita neman, a nekad 
opet tiho, mirno kao ploha leda, po kojoj može 
čovjek koracati. I čini se čovjeku, da bi sad 
zakoračio na Krk ili na Čres, premda ga dijeli 
od vas velika daljina. 

Svi znamo, kad nas kakvo veliko veselje 
snađe, da nam se cijeli svijet drukčiji čini, nego 
obično, sve u nama igra — poljubili bi cijeli 

svijet. A kad nas snađe teška tuga, tamno nam 
je pred očima, cijela priroda nam je žalobna, 
a ljudi mrski i bježimo od njih. 

Drukčije nam se čini sve oko nas, kad 
smo sami; drukčije, kad smo u društvu. Čini 
nam se, da ista soba nije uvijek jednaka, nego 
je u samoći tmurna, u veselu društvu pokraj 
glazbe vesela. Čovjeku napitu čini se cijeli svijet 
drugim, a kad je trijezan drugim. 

A- šta se događa istom u veće ili po noći ? 

Sjene kuća, ljudi, drveća nekako se otegnu, 
postanu nejasnije, a tim i čudovatije. Svaki panj 
čini nam se kao neman, koja kraj puta čeka, 
svaki jablan gorostasom, koji nebo dira; svaka 
životinja, koja sama luta po ulici, čini se nečim 
čudnovatim, jer znamo, da u to doba životinje 
već počivaju, a osobito domaće. 

Svaki šušanj po noći ima na sebi nešta 

tajinstveno, a svaka sjena, za koju ne znamo, 
od čega potiče, prikazom i utvarom. 

Našem pričinjanju pomaže puno i to, što 
smo od starijih čuli. Tako nam se na mjestima, 
gdje je netko ubit, uznemiri srce, i sve nam 
se čini drukčije. Kuće, u kojima se kakav zločin 
dogodio, gdje je puno svijeta umrlo ili gdje je 
kakav zao čovjek živio ; stare gradine, o kojima 
znamo, da su u njima ljudi davno i davno živjeli, čine 
nam se u noći drukčijima, jer se sjećamo pri- 
povijesti o tima ljudima i nerazumno mislimo, da 
se duše onih, koji su tu živjeli po noći vraćaju. 
Kako je to nerazumno i, kako su uzrok tome samo 
priče, koje u nama ožive i zbog kojih nam se sve 
drukčije pričinja, dokazuje nam to, što još nitko 
duha nije vidio u novoj kući, niti mu se, što 
pričinja, kad pokraj nje prolazi. Zašto? Jedno- 
stavno zato, jer u njima, još nitko nije živio, 
niti smo što o njima čuli. Dakle uzrok svemu 


12 


13 


našem pričinjanju je u toni, što smo nešta čuli, 
pa kad takvu kuću ili gradinu vidimo, sjetimo se 
onog, što smo čuli, te nam se čini, da se svi 
pokojni u nju vraćaju i po noći u njoj žive. 

Uzrok je dakle tim pričinjanima u pri- 
čama, koje znamo, dakle u nama samima. Ako 
stranac pođe pokraj takve kuće, u kojoj se 

užasno zločinstvo dogodilo, a za to ne zna, on 
će bez straha kraj nje proći, dapače u njoj 
i prenoćiti živ i zdrav, ako je prazna. A to ne J 

bi od vas, koji znate, što se u onoj kući do- || 

godilo, nitko učinio. Evo dakle vidite, da se mi || 
bojimo onoga, što u glavi našoj postoji, a ne onoga, 
što je doista u svijetu. 

Prije nego što prijeđemo na čisto umišljanje, 
treba dakle, da upamtimo dvoje: prvo da nam 
se jedanput svijet ukazuje onakav, kakav jest, a j 
drugi puta nam se pričinja drukčijim nego što 
jest, kao što se onomu sultanu činilo čudnovatim, 


što je čarobnik odmah uhvatio ribu i u ribi 
bio sat. 

A sad ću vam pripovijedati jednu priču, da 
vidite, kako iz onoga, što nam se pričinilo, može 
nastati priča o nečem čudnovatom, što nije nigda 
bilo. A. mi to onda jedan drugom pripovijedalo 
i kako svatko voli na ono, što čuje, još i svoje 
nadovezati, tako se to širi, sve više bježi od 
istine, sve čudnovatije izgleda. A mi slušajući 
to isto od drugih, gdje nam pripovijedaju malo 
pomalo i sami počinjemo u to vjerovati. A 
kad počnemo vjerovati, onda se po noći sve 
oko nas napuni nekakvih strašnih i zlih bića. 

Evo te priče, koja je nedavno bila u novinama: 

„Išao kum kumu u svatove i rasveselio se 
do kasne noći. Kad se vraćao kući, vodio ga 
put preko groblja. Došavši do groblja opazi 
jedan vatreni kolobar. On se uplaši i okrene 
natrag, a kolobar za njim. On počne bježati, a 

kolobar za njim. Ne pazeći, kuda ide, padne u 
jednu jamu punu vode i zaglibi do pasa. Kolobar 
se sve više približavao, dok nije došao do vode, 
a tada stade kolobar, a iz kolobara progovori 
čovjek: „Kume, jesi li vidio moje konje ?“ 

A šta je bilo? 

Seljaku nijesu konji došli na vrijeme 
kući. Znajući, da je na groblju najbolja paša, 
pošao je seljak tamo, a da bolje vidi, uzeo 
je s ognjišta ugarak i mahao s njim, da 
se ne utrne. 

Kumu se pričinilo, da duh dolazi s groblja, 
jer je u noćnoj tišini svijetli kolobar na groblju 
zbilja nešta čudnovatoga; a još k tomu ugrijana 
kumova glava! 

Promotrimo to malo! Jedan je čovjek to 
doživio, sutra je pripovijedao drugom, ali ljepše 
i kićenije, onaj trećem i t. d. Malo po malo je 


kod pripovijedača sve više gubilo vrijednost to, 
da je čovjek tražio konje, jer je to obično, a 
sve više vrijedilo ono, što je nešto s groblja 
u sjajnom kolobaru izašlo i progovorilo kumu 
kad je u blato pao, jer je to čudnovato u priči. 
Napokon je, kako je jedan drugom pripovijedao, 
došlo do toga, da s groblja oko po noći lete 
sjajni kolobari i progone ljude, a da ti kolobari 
nijesu ništa drugo nego nespokojne duše. 

Kad je priča o nespokojnim dušama došla 
u drugo i treće koljeno, onda su ljudi, kao što 
mogu misliti, da čovjek može letjeti ili po vodi 
dubokoj gaziti, počeli pomišljati, da se i duše 
mogu u drugim prikazama pojavljivati, a ne 
samo u svijetlim kolobarima. U tom ih je podu- 
pirala i misao, što su na grobju češće vidjeli 
konje što pasu, zalutala goveda ili skitalica psa. 
Odatle nastaše vukodlaci, koji se ukazuju kao 

psi, mješine, koje se valjaju po putu, zato da 
naškode ljudima. Oni uznemiruju ljude u kućama 
i ne može im se drukčije pomoći, nego da se 
iskopaju, i da im se u srce zabije glogov kolac. 
Tako je to vjerovanje bilo prodrlo u narod, da 
je i načelnik grada Zadra Pavao Pavlović 14- 
stotih god. posl. Hr. dozvolio službeno iskopati 
neku ženu Pribu i zabosti joj glogov kolac u 
srce, jer je bila — vukodlak. 

Evo vidite, kako iskrivljenje jednog običnog 
dogođaja može zavesti i mnoge ljude i cijela 
koljena. Ali želja za izmišljanjem nije u nama 
mirovala, nego su ljudi počeli pripovijedati, da 
vukodlaci ne nastaju istom poslije smrti ljudske, 
već da st ljudi kao vukodlaci i rode. A tko će 
se roditi kao vukodlak ? Bome ne će onaj, koji 
je zdrav i lijep, nego onaj, tko je već od prirode 
nakazan, bilo hrom (šepav) bilo razlok ili u opće 
čovjek, komu je tijelo nagrđeno. Tako su u 

pojedinim mjestima cijele zadruge bile vukodlaci. 
Ta eno na otoku Krku ’biii su vukodlaci svi 
Čoropići iz sela Turčić, jer su bili ružni ljudi. 
I zadnji vukodlak je neštao, kad su zadnjim 
Čoropiću zabili glogov kolac u srce. 

Tako mi, dragi seljani, slušajući stare bez- 
umne priče napadamo ljude, koje je već priroda 
unesrećila i ne damo im ni krivima ni dužnima 
mira ni života ni poslije smrti. Jeli to lijepo ? 
Je li to kršćanski ? 

A šta da reknemo istom o našima starim 
bakama, kojima je vrijeme isteplo zube, a briga 
naborala lice? Jer su sada ružne i krezube, ne 
damo im mira, koje su zaslužile svojim dugim 
i mučnim radom, nego ih opadamo, da je sve 
to njihovo maslo, ako krava ne da mlijeka, ako 
se pilići dobro ne legu, ako nas glava zaboli. 
Svemu su tome one sirote krive, jer su vještice, 

koje na Oršanj* na metli lete. A krava nam ne 
da mlijeka, jer je čestito ne hranimo, pilići se 
ne legu, jer kokoš dobro ne sjedi ili jer jaja 
ne valjaju, a glava nas boli, jer smo je prehla- 
dili. Ako tko naglo umr’e, a nije bio bolestan, 
vještice su ga udušile, a kad tamo udušila ga 
krv, jer mu je od prejake krvi pala kap. 

Čim što ne znamo protumačiti, a mi iz- 
mišljamo različna bića kao vile, pasoglavce, naturaš- 
ćine, Norine kraljeve, klore, vadine i Bog bi 
znao, kakvih sve nakaza ne osvane u našoj glavi. 

U našem nam stvaranju ovih umišljenih 
bića, koja nam škode, pomaže i san. Kad čovjek 
puna želuca legne pa teško diše, sanja da ga 
nešto na prsima tišti, kao da mu se kamen 
navalio. Kad o tom stane sutra pripovijedati, 
sve babe brižno zakimaju glavom : „Mora ga 

* U Slavoniji Oršanj, brdo u Mađarskoj, u Lici Klek. 


je sisala". I evo iz čisto naravnog uzroka nove 
nemani, koja nam po noći ne da mira. Ako 
žena, kojoj je suprug umr’o prije nekoliko dana, 
o njemu sanja i s njim razgovara, odmah nastaje 
po selu pripovijest, da mrtvi dolazi, da nije dobro 
sahranjen, da nijesu ukopnici dobro počašćeni, a 
kad tamo ona o njemu sanja samo zato, jer joj 
je on neprestano u duši i u pameti. 

Kad čovjek o nekom sanja, na koga nije 
ni mislio onog dana, onda smišlja, šta li može 
taj san da znači, bit će zlo! „Noćas sam vidjela 
djeda Tunu pokojnoga, gdje sav krvav oko 
svinjca hoda". 

„E, ne će biti dobro, crknut će svi- 
nje". 

I zbilja danas crkne jedno, sutra drugo i 
već postaje čovjek uvjeren, da je to djed Tuna 
prorekao. 

A nitko ne misli, da se naše misli, kao 
što se vraćaju po danu, mogu vratiti i po noći. 
Kao što se po danu možemo sjetiti djeda Tune, 
koji već 20 godina u grobu spava, tako ga se 
možemo sjetiti i po noći. A što su svinje crkle, 
to je sasvim slučajno. Crkle su u drugih, pa 

v crkle i u nas. 

Da mi sanjamo samo o onom, čega se 

možemo sjetiti, dokazuje nam to, što mi nigda 
ne sanjamo o onim narodima, kojih nigda vi- 
djeli nijesmo niti o njihovu životu, jer ga ne, 
poznamo. 

Nitko od nas, tko nije bio u Australiji, ne 
sanja o australskim urođenicima, niti u snu s 
njima živi i jede. 

Pa da ne idemo tako daleko, evo ne sa- 
njamo ni, da smo bili u kući svoga susjeda, 
ako nigda u njoj nismo bili. 

A ako i sanjamo, onda je pomišljamo onako, 


kako naša izgleda ili nekako čudno, tako da je 
nešta uzeto iz naše, a nešta iz drugih, koje smo 
vidjeli. 

Ta naše se misli, koje se u snu vraćaju, 
svaki čas u drugu sliku spajaju kao što od 
jednakih komadića papira možemo sada načiniti 
krst, sad kuću a sad opet što drugo. 

Kako ima ljudi, koji sve slabosti ljudske u 
svoju korist izvrnu, tako se našlo ljudi, koji 
su naše nagađanje po sanjama na svoju korist 
upotrijebili ; napisali velike knjige, sanovnike, 
iskitili ih slikama, pometali u te knjige brojeve 
za lutriju, samo da nas još više zalude i na 
suvišne troškove zavedu. A ti sanovnici ništa 
ne vrijede, jer samo Bog zna našu budućnost, 
a ne ljudi, koji su u sanovnicimi kojekakve 
blezgarije napisali samo zato, da se okoriste i, 
da naše praznovjerje povećaju. Jer dok je narod 
praznovjerniji i zalupaniji, dotle se može svatko 
S njim okoristiti, 

Da nam praznovjerje donosi veliku štetu, 
tom se oduvijeka slagalo sve, što je pametnije. 
Praznovjerje nam oduzima duševni mir i volju za 
rad. Čini nas plašljivima i nesamostalnima, a 
gdjetko može to i glavom platiti. Čovjek prazno- 
vjeran bira dane, u koje će što učiniti, jer su mu 
jedni sretni, a drugi nesretni ; nije siguran po noći 
izaći na ulicu, ni hodati po vlastitoj kući, jer 
mu sve vrvi prikazama i duhovima; u svakoj 
trici vidi glas s drugog svijeta, postaje snužden 
i uznemiren, a naravski, da takav čovjek ne može 
onako svoje poslove vršiti kao uman i trijezan. 
Pa ne samo to, nego i djecu svoju kojekakvim 
pričama čini praznovjernom, tako da, recimo, u 
slučaju bolesti, koja nenadano nastupi, ne može 
ni svoje dijete po liječnika poslati, jer se on boji. 

Znam slučaj, gdje je tako šegrt morao da 
ide u ljekarnu, jer je majstoru bilo pozlilo. Kako 
je izašao na ulicu, a bio mrak, navali na njega 


pas, velik i crn, i dječko se sruši mrtav. Nena- 
dana navala psa, za koga je mislio da je Bog 
zna kakva neman, uplašila ga tako silno, da je 
nastupila smrt. 

Ima li lijeka za praznovjerje? 

Ima i to siguran lijek, koji treba da svaka 
kuća vrši. Ne odgajajmo svoju djecu ludo nego 
pametno! Nemojmo im pripovijedati priče o 
duhovima, vukodlacima, vješticama nego ih, 
makar mi sami u to vjerovali, čuvajmo od toga. 
A djeca gdje drugdje tako šta čuju, nasmijmo 
se tome kao kakvoj izmišljenoj šali i uvjerimo 
ih, da toga nije. 

Recimo im, da su to ljudi samo za šalu 
izmislili i da drugoga uplaše. Kad nam djeca 
podu u školu, ne dajmo im pripovijesti, u kojima 
se pojavljuju duhovi i mrtvi ustaju iz grobova 
nego im dajmo radije lijepe šaljive pripovijesti 
iz običnog života! Vodimo ih u mrak i šaljimo 
ih same, da se uvjere, da ništa nema, onda ćemo 
vidjeti, kako će nam djeca biti nestrašiva i slobodna. 

A mi stariji? I nama se može pomoći, 
samo treba čvrste volje. Mi moramo sami sebe 
uvjeriti, da tih svih strašila zbilja nema, nego 
da smo ih mi sami stvorili. A kako ćemo se 
uvjeriti. Groblje je obično najveće strašilo, jer 
tamo leže naši pokojnici, kojih se još sjećamo. 
Pokušajmo neko vrijeme svaki dan ići na groblje. 
Najprije po danu, onda pred večer i to svaki 
dan sve kasnije, recimo samo za četvrt ure ; 
tako ćemo malo po malo i po noći doci na 
groblje i osvjedočit ćemo se da je ono samo, 
mirno počivalište mrtvih, koji leže duboko pod 
zemljom, a ne mjesto za skupljanje duhova, oji 
da ljude plaše. Ako duh ide poslije smrti kBogu, 
onda nije ni po danu ni po noći kod svoga 
tijela, koje je na groblju, jer on toga tijela, 
svog negdašnjeg druga, ne treba. 

Sve smo mi to sami izmislili, jer nam se 
svijet koji je oko nas svaki čas drukčijim pri- 
činja, kako smo već prije rekli. Zato, dragi 
seljani, nemojmo vjerovati u ono, sto nam se 
samo pričinja, nego vjerujmo u ono, sto jest, 
a to je priroda oko nas, a Bog nad nama. 



i 


Članovi društva za pučku prosvjetu, 
društveni list: 


Ne smije biti pismenog Hrvata, a da nije član 
^ ovoga društva i za nj da ne poradi. — 

Članovi utemeljitelji plaćaju najmanje 50 
kruna, prlnosnici 2 krune, siromašniji 1 krunu 


V 


Hrvatsko društvo za pučku prosvjetu u Zagrebu. 

Ovo je najmlađe hrvatsko društvo, a svrha mu je promicati ćudoredni, 
duševni i gospodarstveni razvitak svega naroda, koji hrvatski govori. Zato će 
društvo : 

Osnivati, podupirati i nadzirati hrvatske pučke knjižnice 
izravno i preko podružnica; 

Osnivati i podupirati naučne tečajeve za nepismene i 
tečajeve za daljnu naobrazbu; 

Priređivati javna pučka predavanja i sijela; ' ... 

Raspisivati nagrade za pučke knjige; % 

Izdavati za narod i širiti među njim kiijige, koje pro- 
miču duševni, ćudoredni i gospodarski njegov život; 

Izdavati društveni list za narod (§. 2.): i 5 

Osnivati škole i namicati sredstva za pučku prosvjetu. 


Pučka "predavanja. 

Na želju mnogih članova izdavat će društvo ič_ 
knjižicama pojedina uspjela pučka predavanja. 

Sveska 1.0 praznovjerju. Predavao u mnogim 
mjestima sušačkog kotara prof. dr. F. Martinović. 


Tisak V. Novotni, Zagreb, Ilica 41. 


